1. *sz. melléklet*

**Beszámoló**

**a Bocskai István Múzeum 2021. évi működéséről**

Jelen beszámoló a képviselő-testület 2022. márciusi ülésére készült és a Bocskai István Múzeum 2021. évi működését ismerteti, amely a 2020. évihez hasonlóan eltért a korábban megszokottól, a hazánkat is jelentősen sújtó, világméretű koronavírusjárvány miatt. A folyton bizonytalan helyzethez való alkalmazkodás, a folyamatos változás- és válságmenedzselés olyan kihívást jelentett az intézménynek, melyre megfelelő választ kellett találni.

**1. Személyi feltételek**

A Bocskai Múzeum 8 éve működik Hajdúszoboszló Város Önkormányzatának a fenntartásában. A múzeum közfeladatát a muzeális intézményekről szóló 1997. évi CXL. törvény szerint látja el: gondoskodik a kulturális javak folyamatos gyűjtéséről, nyilvántartásáról, megőrzéséről és restaurálásáról, tudományos feldolgozásáról és publikálásáról, valamint kiállításokon és más módon történő bemutatásáról. A múzeum irányító szerve Hajdúszoboszló Város Önkormányzatának Képviselő-testülete. Mint költségvetési szerv, önállóan működik. Pénzügyi feladatait a HGSZI látja el.

A múzeum létszáma 2021-ben változatlanul 5 fő volt. Az állandó munkaállomány 1 múzeumigazgatóból, 3 (többnyire többes munkakörben alkalmazott) muzeológusból és 1 pénztáros/teremőrből állt. Mivel azonban új fejlesztésünk, a Fejedelmi Kincstár nyitva tartásához további egy pénztárosra/teremőrre is szükségünk volt, ezért engedélyt kértünk és kaptunk a dologi költségeinknek a személyi kiadásokra történő átcsoportosítására. Így az idei évre egy hatodik munkavállalót is sikerült felvennünk. Ezt a 6 fős létszámot 5 fő közmunkás egészítette ki, akik főként technikai feladatokat (takarítást, látogatókísérést) láttak el. Mindösszesen tehát **11 fő** dolgozott az intézményben.

Az idei évtől munkavállalóink a közalkalmazotti törvény alól a munka törvénykönyve alá kerültek át, központi életpályamodellje azonban továbbra sincs a kulturális ágazatnak, így a folyamatos bérfejlesztés módjának és mértékének a meghatározása – közalkalmazotti bértábla híján – a fenntartó önkormányzat feladata lesz a jövőben. Részben a munkaügyi változásokkal összefüggésben új SZMSZ-t is készített az intézmény, melyet a képviselő-testület is elfogadott.

Bár sok közmunkást kellett foglalkoztatnunk, de a múzeum 4 épületéhez tartozó parkok, udvarok gondozására már megfelelő közmunkást sem találtunk, így ezen teendők elvégzésében a HGSZI segített intézményünknek. Számos további feladatot is (így például a marketingmunkát, az rendszergazdai feladatokat, a tűz- és munkavédelmet, stb-stb.) külső szolgáltatók látnak el, ami nem a legstabilabb feladatellátási forma, mivel nem napi szintű munkavégzésen alapul, hanem teljesítmény célú tevékenységen, amit folyamatában nehéz felügyelni. A jövőben – a feladatellátás biztosítása szempontjából – továbbra is fontos lenne az állandó személyi állomány bővítése.

A 2021-es év végén megtörtént a 2022-től bevezetésre kerülő 20%-os ágazati béremelés előkészítése. A bértömegre ezúttal pályázni kellett. A múzeum sikeresen elnyerte a bérfejlesztéshez szükséges pályázati támogatást.

**2. Gazdálkodás, pályázati tevékenység**

A múzeum költségvetési bevételei 2021-ben megközelítették a 91 MFt-ot, ami nagyságrendileg a 2020. évi bevételek szintjével egyezik meg. A bevételek egyik része finanszírozási jellegű volt, ami a 2021. évi állami fenntartási támogatásból (18%) és a 2021. évi, illetve a 2020-ból áthozott önkormányzati fenntartás-finanszírozásból (48%) adódott össze (összesen 60 MFt). Itt kell kiemeljük, hogy a 2021. évben is kiemelkedő volt az önkormányzat fenntartás-finanszírozása, ami nagyban hozzájárult a múzeum sikeres működéséhez, szakmai teljesítménye fokozásához. A bevételek másik részét a múzeum által 2020–2021-ben szerzett pályázati és egyéb támogatások, illetve a 2021-ban befolyt működési bevételek tették ki (összesen 31 MFt). A múzeum tehát 2021-ben saját maga termelte ki a bevételek 34 %-át, ami – még a COVID-járvány hatásai és egy jelentős pályázati forrás, a Kubinyi-támogatás központi megszüntetése mellett is – jelentős teljesítménynek mondható. E teljesítmény elsősorban az intézmény jelentős pályázati- és lobbitevékenységéből adódik. A költségvetés kiadásait tekintve a bér- és járulékkiadások értéke megközelítette a 31 MFt-ot. (Ez 6 fő 12 havi személyi juttatásait jelenti.) A dologi kiadások értéke hozzávetőleg 18 MFt, a beruházásoké pedig csaknem 23 MFt volt. Ez utóbbi nagyrészt a fejedelmi Kincstár átadásával kisrészt a Retró-kiállítás megújításával függött össze. Jelentős maradvány (főként pályázati támogatás) került átvitelre a 2022-es esztendőre.

**3. Dologi feltételek**

A múzeum 2021-ben hat ingatlanban működött. (Ezek közül a feladatellátás állandó helyszínei voltak a Bocskai u. 11., 12., 14., 21. alatti ingatlanok, ideiglenes helyszínként pedig a Hősök tere 19. alatti Helyi Értékek Házát és az egykori templomerőd falmaradványnál kialakított „bástyamúzeumot” használta az intézmény.) Ez több mint 1200 m² összterületű belteret és közel 2000 m² külteret (zöldterületet) jelent.

 Jelentősen javult az épületállományunk a 2021 júniusában átadott új épületszárnynak, vagyis a Fejedelmi Kincstárnak köszönhetően (Bocskai u. 14.). Az épület kivitelezési költségét, amely alapvetően az önkormányzat kiadás volt, br. 4.000.000 Ft-tal a saját költségvetésünkből is ki kellett egészítenünk ahhoz, hogy az épület például a műtárgyvédelem biztonsági feltételeinek is megfeleljen.

A fent említett foglalkoztatás költsége további kb. br. 3.000.000 Ft-ot vont el a dologi kiadásainkból. Ez az összesen 7.000.000 Ft-os többletkiadás jelentősen beszűkítette a költségvetési mozgásterünket, így a második félévben például a *marketingre kevesebbet tudtunk költeni,* mint ahogy azt eredetileg terveztük. (A pandémiás helyzetre és az önkormányzat pénzügyi helyzetére tekintettel, pótelőirányzatokkal sem akartuk terhelni a fenntartót.)

A marketing kiadások visszafogása ellenére, illetve függetlenül attól, hogy múzeumunk a járványhelyzet miatt 4 hónapon keresztül (vagyis a nyitva tartási időszakunk 33%-ában) zárva lenni kényszerült, az idei évre előirányzott közel 4.000.000 Ft-os működési bevételt sikeresen (túl)teljesítettük. Ez elsősorban a Fejedelmi Kincstár vonzerejének köszönhető. Az évekkel ezelőtt megtervezett és fegyelmezetten végrehajtott fejlesztés tehát folyamatosan beváltja a hozzáfűzött reményeket, s véleményünk szerint a pandémia elmúltával kifejezetten jelentős látogatottságot fog generálni.

**4. Szakfeladatok ellátása**

Intézményünk történetének egyik legnagyobb szakmai fejlesztése valósult meg 2021-ben: létrejött a Fejedelmi Kincstár, benne a Bocskai-korona és -jogar nemes és hiteles másolatával. A 2015 óta folyó fejlesztés szakmai előkészítése során számos szakfeladatot el kellett látni. A térszerkezet, a látogatói útvonal, a kiállítástechnika, a bemutatott műtárgyak, az átadott ismeretek, a marketing megtervezése mind-mind igényelte a múzeum aktív közreműködését a projektben. E szakfeladatok ellátása különösen 2020 második és 2021 első félévében jelentős szakmunkát követelt meg az intézménytől. A jól szervezett feladatellátás végül lehetővé tette, hogy 2021. június 26-án átadjuk a fejlesztést, ami azóta is nagyon népszerű látogatóink körében. Július és szeptember között több mint 10.000 látogató tekintette meg az új attrakciót. Az éves látogatószámunk pedig 14.000 fő volt. Ez sajnos még nem éri el a pandémia előtti szintet, de arányosan jobban megközelíti azt, mint átlagosan az ország többi múzeumának látogatottsága, amely eredmény mindenképp a Fejedelmi Kincstár, mint turisztikai attrakció sikerével hozható összefüggésbe.

Ugyanakkor az első félévben sajnos alig tudtunk látogatót fogadni, mivel január 1. és április 30. között – a pandémia miatt – nem nyithattuk ki a múzeumot. Ez sajnos azt is jelentette, hogy múzeumpedagógiai foglalkozásokat sem tarthattunk, ami mind a látogatószám, mind a bevétel tekintetében elmaradást okozott (bár ezt az elmaradást az év végére ledolgoztuk). Szeptemberben már meg tudtuk hirdetni foglalkozásainkat, melyre végül 500 tanuló jött el (a pandémia negyedik hullámának a felerősödéséig).

A gyerekek körében kifejezetten népszerű az idén nyáron átadott, felújított RETRÓ-kiállításunk, melyben egy Trabant-szimulátort is elhelyeztünk. A kiállítás felújítására a Kubinyi Programból elnyert 10.000.000 Ft értékű pályázati támogatás felhasználása és elszámolása is megtörtént idén. Ennek keretében modern, új vizesblokk is létesült a Bocskai u. 12. alatti épületünkben, és – saját erőből – kiépítettük a tűzjelző rendszert is, amely fejlesztésekkel az épület régóta meglévő hiányosságait pótoltuk.

A 2019. évi ún. „járási székhely múzeumi támogatást” is elköltöttük a műtárgykörnyezet és állagvédelem javítására.

Önerőből megújítottuk továbbá a nemzetközi modern művészeti kiállításunkat is, melynek létrehozójáról, Joseph Kádárról 2021. július 23-án tartottunk könyvbemutatóval és emléktáblaavatóval egybekötött megemlékezést. Az általunk kiadott, Joseph Kádárról szóló könyv a Hajdúszoboszlón valaha kiadott legszínvonalasabb kiadvány, melyet több mint 100 külföldi múzeumba postáztunk el szerte a világban, melyek pozitív visszajelzéseit nemzetközi kapcsolatok építésére szeretnénk felhasználni a jövőben. E művészeti album finanszírozására a Nemzeti Kulturális Alap több mint 5.000.000 Ft-os pályázati támogatását is felhasználtuk.

Megújult továbbá a Rácz György-emlékkiállítás is, melyhez ugyancsak a saját forrásainkat használtuk fel. Ezzel tulajdonképpen befejeződött az a közel 10 éve folyó fejlesztéssorozat, amely során új és modern lett a múzeum összes állandó kiállítása.

A tudományos tevékenységünket illetően megemlítendő, hogy elindult Hajdúszoboszló új településmonográfiájának az előkészítése is. Tudományos témákban a múzeum igazgatója két konferencián is előadást tartott az ősz folyamán. A múzeum történész muzeológusa folytatta doktori tanulmányait, szoboszlói témájú disszertációja előkészítését.

A műtárgygyűjtemény revíziója 2021-ben is folytatódott. Bár a 2020. év végére már csaknem befejeztük, de személyi változások (a segédszemélyzet létszámának csökkenése) miatt a munka kissé lelassult, s végül csak 2022 tavaszára fejeződött be. Itt jegyezzük meg, hogy a revízióra rengeteg munkaórát fordított az intézmény. Ha minden műtárgy revíziójára csak 10 percet számítanánk (ami nagyon optimista becslés), akkor kijelenthetnénk, hogy a revízió 2.877 munkaórát vett igénybe, ami 360 munkanapot jelent. Ez egy munkavállaló számára 1,5 évnyi munkát jelent, és bár intézményünk 4 fő muzeológussal és néhány fős kisegítő személyzettel végezte a revíziót, így is nagy teljesítménynek számít, hogy egyéb (például kiállításrendezési, fejlesztési) munkáink mellett, sikerrel le tudtuk zárni a revíziót. Ennek jegyzőkönyvét a jelen munkabeszámolóhoz csatoljuk, kérve annak fenntartói jóváhagyását!

Szeptember során sikeresen lezajlott az intézmény belső ellenőrzésének helyszíni vizsgálata is, a pozitív jelentés megfelelt várakozásunknak.

A múzeum marketing munkája is fejlődött idén. Új múzeumi ajándékbolt létesült, promóciós filmek, szórólapok, hirdetések készültek, számos új kommunikációs csatornán igyekeztünk népszerűsíteni új kiállításainkat. Elkezdtük előkészíteni a városnéző kisvonat megállóhelyének a kialakítását múzeumunk előtt (melynek folyamatát az önkormányzat remélhetőleg felgyorsítja 2022-ben).

Sikeresen lezajlott a Múzeumok Éjszakája, melyen rekord számú, mintegy 2000 látogató vett részt. A Szoboszlói Nyár programsorozathoz csatlakozva idén is több alkalommal szerveztünk Hajdú Őrjáratot (fegyveres történeti hagyományőrző bemutatót) a Harangházhoz.

Hajdúszoboszló, 2022. március 16.

Dr. Bihari-Horváth László, sk.

múzeumigazgató

**Munkaterv**

**a Bocskai István Múzeum 2022. évi működéséhez**

A Bocskai István Múzeumnak 2022-ben is ellátja a hajdúszoboszlói kulturális javak és a szellemi kulturális örökség elemeinek a tudományos, örökségvédelmi, oktatási és ismeretátadási céllal történő *gyűjtését, megőrzését, feldolgozását, kutatását, kiállítását, és közzétételét* magába foglaló alapfeladatot*.* Tevékenységünkkel elő kell segítenünk a természeti, társadalmi, művészeti, kulturális és tudományos összefüggések kutatását, megértését, nyomon kell követnünk azok jelenkori változásait és folytonos művelődésre kell ösztönöznünk. Ennek megfelelően készült el a Bocskai István Múzeum 2022. évi munkaterve is.

**1. Gyűjteménygondozás**

A múzeum alapfeladata a kulturális javak gyűjtése. A gyűjtés a vétel és ajándékozás jogügylete által valósul meg. 2022-ben is keresni fogjuk azokat a műtárgyakat, melyeket megszerezhetünk múzeumunk számára. Rendszeresen figyelni fogjuk a műtárgy- és könyvaukciók kínálatát is, hogy a Hajdúszoboszlóhoz kötődő műtárgyak felbukkanása esetén, egyből kezdeményezhessük azok megvásárlását. A felgyűjtött műtárgyak a múzeumban először nyilvántartásba kerülnek, majd elkezdődik a szakszerű gondozásuk. A megőrzés magába foglalja a műtárgyvédelmet (=állapotvédelmet), vagyis a tisztítástól a restaurálásig terjedő feladatokat, és a vagyonvédelmet is. Mindezt a tevékenységet a 2022. évben is el fogja végezni a Bocskai Múzeum. A múzeum 2022-ben is folyamatosan vezetni fogja a gyarapodási naplót és a leltárkönyveket. Az elmúlt években folyamatos volt a tárgyi és a segédgyűjtemények nyilvántartásainak digitalizálása, amit a muzeológusok felügyelete mellett diák- és közmunkások is segítettek. Így a papír formátumú leltárkönyvek adatai immár digitálisan is hozzáférhetőek, ami nagyban megkönnyíti a felhasználásukat mind kiállítási, mind publikálási célokra. 2022-ben szeretnénk befejezni a segédgyűjtemények (adattár, könyvtár) revízióját. A műtárgyak megőrzését szolgálja a megfelelő raktári környezet kialakítása is. 2022-ben jelentősen bővíteni tervezzük a tárolási kapacitásainkat, új polcrendszerek beszerzésével. A műtárgyak szakszerű megőrzése, tárolása akkor ideális, ha biztosított a kereshetőség lehetősége. Ehhez raktári rend szükséges, amit folyamatosan fejleszteni kell. 2022-ben a csapófedeles dobozok beszerzését is tervezzük. Ezzel párhuzamosan a műtárgyak új tárolási helyeit is rögzítenünk kell a digitális nyilvántartásban. Az egész év folyamán végezni fogjuk a lekopott vagy olvashatatlan leltári számú műtárgyak beazonosítását, a leltári számok javítását, a műtárgyak polcra helyezését. Továbbra is végezzük a múzeumi szakkönyvtárban őrzött könyvek állapotának felmérését, sürgős esetben (pl. penész megjelenése esetén) a könyvek tisztítását, kezelését. A műtárgyak megőrzését nagyban segíti a műtárgyvédelem, vagyis a kulturális javak minél jobb állapotának fenntartása. A raktárrendezéssel együtt járó állapotfelmérés során folyamatosan szondázzuk, hogy a műtárgyak igényelnek-e bármilyen beavatkozást. Folyamatosan végezzük a raktárban lévő műtárgyak tisztítását, melyek közül a kiállításokra szánt műtárgyak élveznek elsőbbséget.

**2. Feldolgozás, kutatás**

A múzeum tudományos szakemberei, a muzeológusok folyamatosan végzik a múzeumi gyűjtemények feldolgozását, kutatását. A múzeumigazgatónak fontos feladata a többi muzeológus kutatási témájának kijelölése és a külső kutatók megnyerése a múzeumban őrzött műtárgyak, vagy egyéb ismeretek (hajdúszoboszlói helyi értékek, szellemi kulturális örökség) kutatása és publikálása érdekében. Ennek megfelelően, 2022-ben tervezzük folytatni azt a nagyszabású kutatást, melynek célja Hajdúszoboszló új városmonográfiájának a létrehozása. A tudományos munkába szerzőként és lektorként regionális és országos kutatóhelyek (egyetemek, múzeumok, levéltárak) szakembereit tervezzük bevonni, hogy a monográfia a lehető leghitelesebb módon mutathassa be a város történetét és számos egyéb vonatkozását. A monográfia előrehaladásáról külön tájékoztató készült 2022 februárjában, ezért itt csak annyit emelünk ki, hogy a tanulmányokhoz a forrásfeltárás, levéltári kutatások, adatközlőkkel való interjúkészítés folyamatban van, az adatfeldolgozás halad, és folytatódni fog 2022-ben is. Sajnos azonban a COVID-járvány miatt több időt vesz igénybe a kutatómunka, mint azt terveztük, mivel a levéltárak járvány miatti zárva tartása lelassította a kutatói folyamatokat. Mindent egybevetve a monográfia 2025-re (a város fennmaradt legkorábbi említésének 950.évfordulójára), vagy 2026-ra (a hajdúk letelepítésének 420. évfordulójára) történő megjelenését továbbra is kivitelezhetőnek tartjuk. A tudományos munkát 2022-ben is folytatjuk.

**3. Közönségkapcsolati munka**

Mivel a tavalyi évben kimagaslóan intenzív kiállítási tevékenységet végeztünk, hisz létrehoztuk a Bocskai-koronát bemutató Fejedelmi Kincstárat, megújítottuk a Nemzetközi Modern Múzeum, a Rácz György Emlékkiállítás, és a Retró-kiállítás anyagát, ezért 2022-ben nem új kiállítások létrehozására, hanem azok marketingjre kívánjuk helyezni a hangsúlyt. A célunk mindenképpen az, hogy a turisztikai szezonra az összes új kiállításunk népszerűsítése megtörténjen. Néhány időszaki kiállítást így is szeretnénk megnyitni. A bajuszkultúrát bemutató kiállításunk előkészítése már régóta zajlik, s várhatóan a 2022. év első felében (nagy valószínűséggel a Múzeumok Éjszakáján) meg is fogjuk nyitni. 2022 őszén tervezzük megnyitni Bődi Ildikó textilművésznek az elmúlt két évben a koronavírus járvány miatt elmaradt kiállítását is. A múzeum alapvető feladata az általa őrzött kulturális javak, illetve a hozzájuk kapcsolódó ismeretek és összefüggések közzététele. Tulajdonképpen ide sorolható a fentebb már részletesen ismertetett publikáció és kiállítás is. Emellett azonban múzeumpedagógiai tevékenységgel és rendezvényekkel is közzé lehet tenni a múzeumi tartalmakat. A múzeum folytatni fogja az együttműködést a Berettyóújfalui Tankerületi Központtal, amely nagyban támogatja a városi és térségi iskolák múzeumpedagógiai foglalkozásokon való részvételét. Ennek megfelelően intézményünk idén is az óvodások, az általános és középiskolások számára tervez foglalkozásokat tartani. A múzeum – bár alapvetően nem rendezvényszervezéssel foglalkozó intézmény – 2022-ben is meg fogja tartani a Múzeumok Éjszakáját és részt vesz a Szoboszlói Nyár megvalósításában is a Hajdú Őrjárat rendszeres megtartásával.

**4. Forrásteremtés**

Jelen, szakmai beszámolónak nem célja a 2022. évi intézményi költségvetés ismertetése, mivel azt a fenntartó megismerhette a 2022. évi költségvetési rendelet megalkotásakor. A múzeum a képviselő-testület által jóváhagyott költségvetés szerint fog gazdálkodni. Ezért itt csak röviden azokra a pályázati forrásokra térek ki, melyeket az év folyamán tervezünk megszerezni. Az önkormányzat Kulturális, Sport és Turisztikai pályázati alapjából nyári programjainkra szeretnénk támogatást szerezni. A Nemzeti Kulturális Alaphoz 2022-ben is tervezünk pályázatokat benyújtani, hogy a jövőbeni időszaki kiállításokra, kiadványokra forrást teremthessünk. Sajnos az Emberi Erőforrások Minisztériumának járásszékhely múzeumi támogatására, melyből ugyancsak az intézmény szakmai munkáját (műtárgyvédelmet, digitalizálást) segítő eszközök beszerzését tudtuk megvalósítani, illetve a Kubinyi-támogatásra, amely állandó kiállítások létrehozását segítette, 2022-ben nem fogunk tudni pályázni, mert az EMMI megszüntette ezen támogatási programokat, bár tudomásunk szerint zajlik az új programok kidolgozása, így remélhetőleg azokban is sikeresen részt tudunk majd venni a jövőben.

2022. március 16.

Dr. Bihari-Horváth László, sk.

múzeumigazgató